9 October 2015
ລາວເປີດສະຖາບັນຍຸຕິທຳແຫ່ງຊາດ
ພິທີເປີດສະຖາບັນຍຸຕິທຳແຫ່ງຊາດ, ໄດ້ຈັດຂຶ້ນໃນວັນທີ 7 ຕຸລານີ້, ເພື່ອເປັນບ່ອນກໍ່ສ້າງນັກສຶກສາກໍຄືຜູ້ພິພາກສາໃຫ້ມີຄວາມເປັນເອກະພາບທາງດ້ານຄວາມຮູ້ ແລະ ຄວາມເຂົ້າໃຈດ້ານກົດໝາຍ, ໂດຍສະເພາະແມ່ນເຮັດໃຫ້ການຕັດສິນ ແລະ ພິພາກສາຄະດີຮັບປະກັນໄດ້ຄວາມຖືກຕ້ອງ ແລະ ຍຸຕິທໍາຫລາຍຂຶ້ນ, ໂດຍການເຂົ້າຮ່ວມຂອງທ່ານ ສົມພັນ ແພງຄຳມີ ຮອງປະທານສະພາແຫ່ງຊາດ, ທ່ານ ຄຳພັນ ສິດທິດຳພາ ປະທານສານປະຊາຊົນສູງສຸດ ແລະ ທ່ານ ຄຳສານ ສຸວົງ ຫົວໜ້າອົງການໄອຍະການປະຊາຊົນສູງສຸດ, ມີບັນດາລັດຖະມົນຕີ, ຜູ້ຕາງໜ້າອົງການສະຫະປະຊາຊາດ, ອົງການຈັດຕັ້ງສາກົນ, ທູຕານຸທູດ ແລະ ພາກສ່ວນກ່ຽວຂ້ອງເຂົ້າຮ່ວມເປັນຈໍານວນຫລາຍ.
ລັດຖະມົນຕີວ່າການກະຊວງຍຸຕິທຳ ບຸນເກີດ ສັງສົມສັກ ໄດ້ກ່າວວ່າ: ເມື່ອກ່ອນສະຖາບັນແຫ່ງນີ້ມີຊື່ວ່າ: ໂຮງຮຽນກົດໝາຍຊັ້ນກາງນະຄອນຫລວງ, ສ້າງຕັ້ງຂຶ້ນໃນປີ 2004 ຢູ່ບ້ານນ້ອຍຊຽງດາ ເມືອງໄຊເສດຖາ ນະຄອນ ຫລວງວຽງຈັນ ແລະ ໄດ້ຮັບການປັບປຸງພັດທະນາມາເປັນລະບົບປະລິນຍາຕີໃນສົກປີ 2006-2007, ແຕ່ຜົນສຳເລັດການສຶກສາຂອງນັກສຶກສາທີ່ຈົບໄປພັດບໍ່ໄດ້ຮັບປະສິດທິຜົນເທົ່າທີ່ຄວນ, ເນື່ອງຈາກການກໍ່ສ້າງວິຊາຊີບທາງດ້ານກົດໝາຍ ແລະ ວຽກງານຍຸຕິທຳ ເປັນຕົ້ນ: ວິຊາຊີບຜູ້ພິພາກສາ, ໄອຍະການ ແລະ ທະນາຍຄວາມແມ່ນດຳເນີນແບບກະແຈກກະຈາຍ ແລະ ຂາດການລວມສູນ ເຊັ່ນ: ສານປະຊາຊົນກໍເຝິກອົບຮົມແຕ່ດ້ານວິຊາຊີບຜູ້ພິພາກສາ, ອົງການໄອຍະການປະຊາຊົນສູງສຸດກໍເຝິກອົບຮົມວິຊາຊີບໄອຍະການ ແລະ ສະພາທະນາຍຄວາມກໍເຝິກອົບຮົມວິຊາຊີທະນາຍຄວາມ, ຈຶ່ງເຮັດໃຫ້ການນຳໃຊ້ຄວາມຮູ້ທີ່ໄດ້ຮຽນມາເຂົ້າໃນການຈັດຕັ້ງປະຕິບັດວຽກງານດຳເນີນຄະດີຂາດຄວາມເປັນເອກະພາບກັນໃນຫລາຍດ້ານເປັນຕົ້ນ: ຄວາມເຂົ້າໃຈຕໍ່ເນື້ອໃນກົດໝາຍ ແລະ ດ້ານເຕັກນິກ ຈຶ່ງເຮັດໃຫ້ການຕີຄວາມໝາຍຂອງການກະທຳຜິດ ແລະ ການຕີຄວາມໝາຍຂອງມາດຕາກົດໝາຍໃນບາງກໍລະນີຂັດກັນ ແລະ ນຳໄປສູ່ການວາງໂທດໃສ່ຜູ້ກະທຳຜິດມີການຜິດພາດ, ບໍ່ຮັບປະກັນຄວາມຍຸຕິທຳເຮັດໃຫ້ສັງຄົມຈົ່ມວ່າ ແລະ ວິຈານຕໍ່ພະນັກງານປົກປ້ອງກົດໝາຍຂອງພວກເຮົາ. ດັ່ງນັ້ນ ເພື່ອເປັນການແກ້ໄຂສະພາບດັ່ງກ່າວ, ການນຳສູງສຸດຂອງກະຊວງຍຸຕິທຳ, ສານປະຊາຊົນສູງສຸດ ແລະ ອົງການໄອຍະການປະຊາຊົນສູງສຸດຈຶ່ງໄດ້ມີຂໍ້ຕົກລົງຮ່ວມກັນ ໂດຍເຫັນດີລວມສູນການກໍ່ສ້າງວິຊາຊີບຜູ້ພິພາກສາ, ພະນັກງານໄອຍະການ ແລະ ທະນາຍຄວາມໃຫ້ຢູ່ກະຊວງຍຸຕິທຳບ່ອນດຽວ ແລະ ເຫັນດີໃຫ້ກະຊວງຍຸຕິທຳສ້າງຕັ້ງສະຖາບັນແຫ່ງຊາດຂຶ້ນເພື່ອເປັນສູນກາງດ້ານການກໍ່ສ້າງວິຊາຊີບຕ່າງໆທາງດ້ານກົດໝາຍ ແລະ ວຽກງານຍຸຕິທຳເຊັ່ນ: ວິຊາຊີບຜູ້ພິພາກສາ, ໄອຍະການ, ທະນາຍຄວາມ, ສ້າງກົດໝາຍ, ໂຄສະນາເຜີຍແຜ່ກົດໝາຍ, ປະຕິບັດຄຳຕັດສິນຂອງສານ, ທະບຽນສານ, ແກ້ໄຂຂໍ້ຂັດແຍ່ງທາງດ້ານເສດຖະກິດ ແລະ ວິຊາຊີບຍຸຕິທຳອື່ນໆ, ພ້ອມທັງເປັນບ່ອນບຳລຸງຍົກລະດັບໄລຍະສັ້ນວຽກງານຕ່າງໆຂອງຂະແໜງການຍຸຕິທຳໃຫ້ພະນັກງານ-ລັດຖະກອນທີ່ຮັບຜິດຊອບວຽກງານກົດໝາຍ ແລະຍຸຕິທຳ, ຄົ້ນຄວ້າວິທະຍາສາດກ່ຽວກັບກົດໝາຍ ແລະ ວຽກງານຍຸຕິທຳ ເພື່ອປະກອບສ່ວນເຂົ້າໃນການພັດທະນາຂະແໜງຍຸຕິທຳ ແລະ ເສດຖະກິດ-ສັງຄົມແຫ່ງຊາດ.
Subscribe to: Post Comments (Atom)